[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek. Az MSZP, az LMP, a DK és a Párbeszéd képviselői nem tartózkodnak az ülésteremben.]] Tisztelt Országgyűlés! Az Országgyűlés tavaszi ülésszakának 4. ülésnapját megnyitom. Tájékoztatom önöket, hogy az ülés vezetésében Szűcs Lajos és Szilágyi György jegyző urak lesznek segítségemre.Tisztelt Ház! Engedjék meg, hogy tisztelettel köszöntsem Orbán Viktor miniszterelnök urat ; Schmitt Pál volt köztársasági elnök urat (Taps.); Boross Péter volt miniszterelnök urat (Taps.); valamennyi volt és jelenlegi közjogi tisztségviselőt (Taps.); a magyarországi és határon túli történelmi egyházak vezetőit, a külhoni magyar közösségek képviselőit, a diplomáciai testületek tagjait, az Európai Parlament magyar képviselőit, önöket, országgyűlési képviselőket, a nemzetiségi szószólókat, valamennyi kedves vendégünket, a hazai és a külföldi sajtó képviselőit és mindenkit, aki figyelemmel kíséri a munkánkat. Tisztelt Ház! A frakciók megállapodása alapján a ma kezdődő ülésünkön napirend előtti felszólalásokra, interpellációkra, azonnali kérdésekre és kérdésekre nem kerül sor. Tisztelt Országgyűlés! Most mandátumigazolás és képviselői eskütétel következik. Tájékoztatom a tisztelt Országgyűlést, hogy Janiczak Dávid képviselő lemondása miatt a megüresedett helyre a Jobbik Magyarországért Mozgalom az országos listájáról Potocskáné Kőrösi Anita asszonyt jelölte. A Mentelmi bizottság az ülést megelőzően tanácskozott, és a választási iratok alapján Potocskáné Kőrösi Anita asszony megbízólevelének szabályszerűségét megvizsgálta. Most megadom a szót Hargitai János úrnak, a Mentelmi bizottság elnökének, aki a mandátumvizsgálat eredményéről az egyes házszabályi rendelkezések 9. § (2) bekezdésének megfelelően jelentést tesz az Országgyűlésnek.
Köszönöm a szót, elnök úr. Tisztelt Képviselőtársaim! A szóban forgó megüresedett mandátumot a Nemzeti Választási Bizottság 983/2018. számú, 2018. május 11-én kelt határozatával Potocskáné Kőrösi Anita asszony részére kiadta. Ez a határozat május 14-én 16 órakor vált jogerőssé, a mandátumlevél átadására május 14-én került sor.Ahogy elnök úr említette, a Mentelmi bizottság természetesen ma reggel ülésezett, a benyújtott szükséges iratokat áttekintette, a képviselő asszony összeférhetetlenségi nyilatkozatát is látta. Ez alapján meg tudtuk állapítani, hogy vele szemben összeférhetetlenség nincs, tehát képviselői jogait gyakorolhatja. A Mentelmi bizottság egyhangúlag javasolja a Háznak a mandátum igazolását. Köszönöm.
Köszönöm. Felhívom a figyelmüket, hogy a mandátumvizsgálat eredményéről szóló jelentéshez módosító javaslatot nem lehet benyújtani. A mandátumot az Országgyűlés vita nélkül igazolja.Kérdezem tehát a tisztelt Országgyűlést, hogy igazolja-e Potocskáné Kőrösi Anita asszony mandátumát. Kérem, szavazzanak! [[Szavazás.]] Megállapítom, hogy a Ház 147 igen szavazattal, egyhangúlag Potocskáné Kőrösi Anita képviselő asszony mandátumát igazolta, akit meg is kérek, hogy fáradjon a terem közepére, és tegye le a képviselői esküt. Felkérem Szilágyi György jegyző urat, hogy olvassa elő az eskü szövegét, a tisztelt Országgyűlést pedig kérem, hogy álljon fel. [[A teremben lévők felállnak. Potocskáné Kőrösi Anita a terem közepére lép. Szilágyi György előolvassa az eskü szövegét.]]
Én, Potocskáné Kőrösi Anita fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; országgyűlési képviselői tisztségemet a magyar nemzet javára gyakorolom.Isten engem úgy segéljen!
Az eskütételt követően kérem Móring József Attila jegyző urat, hogy aláírásra készítse elő az esküokmányokat, a megválasztott képviselőt pedig, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál Potocskáné Kőrösi Anitának, és átadja az aláírt esküokmány egyik példányát.]] Tisztelt Országgyűlés! Engedjék meg, hogy a magam és az önök nevében új képviselőtársunknak eredményes munkát és sok sikert kívánjak a következő négy esztendőre. Bejelentem, hogy az országgyűlési képviselők létszáma 199 fő. [[10.40]] Tisztelt Ház! Bejelentem, hogy dr. Simani Silva örmény nemzetiségi szószóló május 14-én letette esküjét. Emlékeztetem önöket, hogy a szószóló asszony korábban úgy nyilatkozott, hogy vele szemben összeférhetetlenségi ok áll fenn, így annak megszüntetéséig, illetve a megszüntetés kezdeményezéséig szószólói megbízatásából eredő jogait nem gyakorolhatja, és javadalmazásra sem jogosult. Tisztelt Ház! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről a Házbizottság javaslata alapján döntünk. Kérdezem a tisztelt Országgyűlést, hogy elfogadja-e a napirendi javaslatot. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés látható többsége a napirendet elfogadta. Tájékoztatom önöket, hogy a miniszterjelölteket az illetékes országgyűlési bizottságok meghallgatták, kinevezésüket támogatták. Az Alaptörvény 16. cikk (7) bekezdése szerint a minisztereket a miniszterelnök javaslatára a köztársasági elnök nevezi ki és menti fel. Áder János köztársasági elnök úr a miniszterek kinevezéséről szóló átiratát megküldte az Országgyűlés elnökének. Felkérem Szűcs Lajos jegyző urat, hogy ismertesse az átiratot.
„Kövér László úr, az Országgyűlés elnöke részére, Budapest. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és a 16. cikk (7) bekezdése alapján a miniszterelnök javaslatára Bártfai-Mager Andreát tárca nélküli miniszterré, dr. Benkő Tibort honvédelmi miniszterré, dr. Gulyás Gergelyt a Miniszterelnökséget vezető miniszterré, dr. Kásler Miklóst az emberi erőforrások miniszterévé, dr. Nagy Istvánt agrárminiszterré, dr. Palkovics Lászlót innovációért és technológiáért felelős miniszterré, dr. Pintér Sándort belügyminiszterré, Rogán Antalt a miniszterelnök kabinetfőnökévé, dr. Semjén Zsoltot tárca nélküli miniszterré, Süli Jánost tárca nélküli miniszterré, Szijjártó Pétert külgazdasági és külügyminiszterré, dr. Trócsányi Lászlót igazságügyi miniszterré, Varga Mihályt pénzügyminiszterré 2018. május 18-ai hatállyal kineveztem. Budapest, 2018. május 16. Üdvözlettel: Áder János” [[Taps a kormánypártok padsoraiból.]] bekezdés c) pontja és a 16. cikk (7) bekezdése alapján a miniszterelnök javaslatára Bártfai-Mager Andreát tárca nélküli miniszterré, dr. Benkő Tibort honvédelmi miniszterré, dr. Gulyás Gergelyt a Miniszterelnökséget vezető miniszterré, dr. Kásler Miklóst az emberi erőforrások miniszterévé, dr. Nagy Istvánt agrárminiszterré, dr. Palkovics Lászlót innovációért és technológiáért felelős miniszterré, dr. Pintér Sándort belügyminiszterré, Rogán Antalt a miniszterelnök kabinetfőnökévé, dr. Semjén Zsoltot tárca nélküli miniszterré, Süli Jánost tárca nélküli miniszterré, Szijjártó Pétert külgazdasági és külügyminiszterré, dr. Trócsányi Lászlót igazságügyi miniszterré, Varga Mihályt pénzügyminiszterré 2018. május 18-ai hatállyal kineveztem. Budapest, 2018. május 16. Üdvözlettel: Áder János” (Taps a kormánypártok padsoraiból.)
Tisztelt Országgyűlés! Most a miniszterek bemutatása következik. Felkérem Orbán Viktor miniszterelnök urat, hogy mutassa be kormányának tagjait. [[Révész Máriusz tapsol.]]
Tisztelt Elnök Úr! Mélyen tisztelt Schmitt Pál Elnök Úr! Tisztelt Boross Péter Miniszterelnök Úr! Tisztelt Hölgyeim és Uraim! 2010 óta harmadik alkalommal állok itt, önök előtt, hogy bemutathassam Magyarország új kormányának tagjait.Egy héttel ezelőtt a miniszterelnöki eskütételkor is kifejtettem, hogy a 2010 és 2030 közötti húsz évet egy korszaknak tartom, és egy egységnek láttam már akkor is, s nem négy évekre szabdalva, amikor 2010-ben a választók akaratából újrakezdtük a kormányzást. Ugyanis egy országot csak úgy lehet vezetni, ha terveink hosszú távra szólnak. Nyolc év elteltével elmondhatjuk, hogy nemcsak a magyar kormány, hanem a magyar emberek is cselekvő szellemmel, bátorsággal és újító kedvvel álltak bele az új korszakba. Köszönetet kell mondanunk a vállalkozóknak, akik nyolc év alatt több mint félmillió új munkahelyet hoztak létre. Köszönetet kell mondanunk azoknak a magyar embereknek, akik a nehézségek közepette is megragadták a lehetőséget, hogy a munkanélküliség nehéz évei után újra munkából tartsák el a családjukat. Megilleti a tisztelet a közfoglalkoztatottakat, mert munkájukkal ők is hozzájárultak az ország erősödéséhez. Elismerésünket kell kifejeznünk a fiatalok százezreinek, akik családalapításba fogtak, nekik köszönhető, hogy Magyarországnak van jövője. Köszönetet kell mondanunk idős honfitársainknak is, akik felnevelték a mai kor aktív és cselekvő nemzedékét. Tőlük kaptuk meg az esélyt, hogy Magyarország ma jobban teljesíthessen. Ahogy köszönet illeti őket azért is, mert nagy többségükben támogattak bennünket a politikai küzdelmeinkben. Tisztelt Ház! Az új korszak küszöbén, 2010 elején azok a nemzetek jártak jól, amelyek nem hátrafelé, hanem előrenéztek. Büszkék lehetünk arra, hogy a magyar emberek közös erőfeszítéseinek eredményeként mára Magyarország is ilyen ország lett. Magyarország és Közép-Európa országai adják ma az Európai Unió leggyorsabban fejlődő régióját. Európa gazdasági súlypontja fokozatosan keletre tolódik. 1990-ben még Európa volt a mi jövőnk, ma pedig mi vagyunk Európa jövője. Tisztelt Képviselőtársaim! Újra azt kell hangsúlyoznom önök előtt, hogy régen álltak olyan jól a csillagok hazánk felett, mint éppen most. Itt a lehetőség, hogy új dolgokba is belefogjunk. És ezt meg is kell tennünk, mert a biztató első nyolc év után is még csak a munka felénél tartunk. Mély átalakítások, komoly küzdelmek és szívós munka van mögöttünk, de a világban új időszak, új technológiai korszak kezdődött el, amely még bátrabb újító szellemet és még több változtatást követel meg tőlünk. [[10.50]] Ehhez a kihíváshoz kellett igazítanom az új kormány felépítését és személyi összetételét is. Mindannyian látjuk, hogy az új korszak erőpróbái nemcsak technológiai természetűek, biztonsági és szellemi természetű fenyegetésekkel is szembe kell néznünk. Európát még hosszú évekig fogja fenyegetni a népvándorlás és a tömeges migráció, emberek tízmilliói állnak készen arra, hogy útra keljenek, és új otthonukat Európa földjén találják meg. Ezért nekünk ma a védelmi képességek erősítésére, a határ szilárd őrizetére és a biztonsági kockázatok higgadt kezelésére van szükségünk. Ezeréves államiságunk Szent István királyunk óta keresztény alapokon nyugszik. A migráció fenyegetése, a számunkra idegen kultúra tömeges megjelenése azokat is ráébresztette kultúránk keresztény alapjaira, akik eltávolodtak a hit világától. Felfogásom szerint a kormány nem hitelveket védelmez. Ez ugyan fontos, de nem a kormány dolga, ellenben az a mi dolgunk, hogy oltalmazzuk azokat a létformákat, amelyek a keresztény hitelvekből kisarjadtak. Ezért védjük az emberi méltóságot, a családot, a hitbéli közösségeket, és védjük a nemzetet. Ha mindez kisebbségbe szorul, az egyszerre jelenti Európa végét és az ezeréves magyar államiság elvesztését, ezért felfogásunk szerint az új korszak küszöbén is kötelességünk, hogy a keresztény kultúránkat megőrizzük, iskoláinkat ennek szellemében működtessük, és elődeinket is ennek jegyében tiszteljük. Tisztelt Ház! Április 8-án a Fidesz-KDNP szövetsége nyerte el a választók bizalmát. Helyénvaló, hogy az ország nyilvánossága előtt is elmondjam, hogy mi magunkra mindig is bajtársi, politikai közösségként és nem egymással versengő politikusok pártjaként tekintettünk. 1998-ban több mint másfél millió, 2014-ben több mint kétmillió, 2010-ben és idén 2 millió 800 ezer szavazatot kaptunk. Hatalmas politikai közösség a miénk, nem véletlenül vált Magyarország meghatározó erejévé. Támogatóink az ország minden településén jelen vannak, megyeszékhelyek, fővárosi kerületek, nagy- és kisvárosok, falvak és megyék vezetői egyaránt vannak közöttünk. Sok-sok száz emberről beszélek, akik felelősséget, a vezetés felelősségét vállalják. Az új kormány tagjaiként most tizennégyen állunk itt önök előtt. Három korábbi kormányomban 1998 óta 59 miniszter szolgált Rockenbauer Zoltántól Balog Zoltánig, Járai Zsigmondtól Matolcsy Györgyig, Fellegi Tamástól Seszták Miklósig, és akkor a több száz államtitkárról még nem is tettem említést. Ezért kellő szerénység mellett azt is elmondhatom, hogy akár több kormányra való elkötelezett, kipróbált és szolgálatra kész emberrel is rendelkezünk. Hogy mikor kit kérünk fel miniszteri munkára, azt mindig az ország előtt álló feladatok szabják meg. Kabáthoz a gombot, és nem fordítva, mindig munkát ajánlunk és sohasem pozíciót. Ma azok állnak önök előtt, akiknek miniszterségét az ország előtt álló feladatok indokolják. Tisztelt Ház! Tisztelt Elnök Úr! Bár minden kormányban különböző képzettségű, különböző tehetségű és különböző karakterű emberek szolgálnak, mégis mindig arra törekedtem, hogy olyan emberek legyenek Magyarország miniszterei, akiknek van egy közös szenvedélyük, és ez Magyarország. Ezért most is azt a célt tartottam szem előtt, hogy olyan emberekkel szolgálhassak együtt, akik mindannyian azt gondolják, hogy a mi életünkben a legnagyobb dolog, hogy magyarnak születhettünk. Az is szükséges, hogy a kormány tagjai bátor emberek legyenek, akik vállalják a szellemi, a szakmai és a politikai vitákat. A támadásokat állni kell, de észben kell tartanunk, hogy a vita sohasem lehet öncélú. A cél az, hogy a vita végén jó eredményre jussunk, és csak egy mérce van: az erősödő és jobban teljesítő Magyarország. Azt is szeretném leszögezni, hogy a mi kormányunk európai horizontú, a nemzetet szolgáljuk, de helyünk Európában van. Arra kérem a miniszter asszonyt és a miniszter urakat, hogy munkájuk során törekedjenek Európa nemzeteivel baráti viszonyra és jó kapcsolatokra. Nekünk Magyarország az első, de munkánkkal Európát is erősíteni akarjuk. Tisztelt Ház! A miniszterjelölteket az Országgyűlés illetékes bizottságai meghallgatták, kinevezésüket egyértelmű többséggel támogatták. Az országgyűlési képviselők bizalmát a minisztereim nevében is megköszönöm. Bártfai-Mager Andrea asszonyt nemzeti vagyonért felelős miniszternek kértem fel. 1990 után komoly vagyonvesztés érte Magyarországot, nyolc év munkájával sok mindent visszaszereztünk. A miniszter asszony feladata lesz, hogy Magyarország vagyonkezelési stratégiáját kialakítsa, a stratégiai vagyont megtartsa és működtesse. Kívánom neki, hogy sikerüljön a nagynevű előd, Mádl Ferenc elnök úr nyomába lépnie! Isten hozta a kormányban! [[Bártfai-Mager Andrea feláll. Taps a kormánypártok soraiban. Szórványos taps a Jobbik soraiban.]] Pintér Sándor miniszter úr a felelős mindannyiunk biztonságáért. Köszönöm, hogy helyreállította a magyar rendőrség becsületét, fáradhatatlan volt, és nem tűrt ellentmondást, amikor meg kellett védenünk a határokat. Munkáját mostantól kezdve belügyminiszterként és miniszterelnök-helyettesként, a Nemzetbiztonsági Kabinet vezetőjeként is végzi majd. Sok sikert kívánok, miniszter úr! [[Dr. Pintér Sándor feláll. Taps a kormánypártok soraiban. Szórványos taps a Jobbik soraiban.]] Kásler Miklós professzor úr vállát különös felelősség nyomja majd. A sikeres Magyarországhoz tanult, szilárd jellemű és egészséges magyar emberekre van szükség. Ez a minisztérium reneszánsz embert követel, ráadásul olyat, aki nem ijed meg a saját árnyékától. Átlátni, átfogni és összehangoltan irányítani egy ilyen hatalmas minisztérium gépezetét olyan embert próbáló feladat, amelyre csak kevesen vállalkozhatnának. Köszönöm, hogy ön megtette. Sok sikert kívánok, miniszter úr! [[Dr. Kásler Miklós feláll. Taps a kormánypártok soraiban. Szórványos taps a Jobbik soraiban.]] Benkő Tibor miniszter úr a hadsereg első számú katonájából lép elő honvédelmi miniszterré. Súlyos, évtizedes elmaradásokat kell pótolnunk most, amikor a szomszédaink hadseregei jóval előttünk járnak; még nem késő, még utolérhetjük őket. Meggyőződésem, hogy a tiszti állományban még óriási tartalékok rejlenek. Azt kérjük a miniszter úrtól, hogy hozza ezeket felszínre. Munkájához sok erőt és jó egészséget kívánunk! [[Dr. Benkő Tibor feláll. Taps a kormánypártok soraiban. Szórványos taps a Jobbik soraiban.]] Süli János miniszter úrra a továbbiakban is a Paksi Atomerőmű bővítéséért felelős miniszterként számítok a kormányban. Az atomerőmű bővítése elengedhetetlen ahhoz, hogy megőrizzük a rezsicsökkentést, és olcsó energiával növeljük a magyar vállalatok versenyképességét. Köszönöm, miniszter úr, hogy ismét elvállalta a felkérést. Munkájához sok sikert kívánok! [[Süli János feláll. Taps a kormánypártok soraiban. Szórványos taps a Jobbik soraiban.]] Trócsányi László miniszter úrnak az lesz a feladata, hogy az ország szuverenitását a jog, különösen az európai jog területén megvédje. Értékelnünk kell az évtized elején megalkotott új Alaptörvényünk és új igazságszolgáltatási rendszerünk működését is. A miniszter úrnak sűrű évei lesznek. Sok sikert kívánok a munkájához! [[Dr. Trócsányi László feláll. Taps a kormánypártok soraiban. Szórványos taps a Jobbik soraiban.]] [[11.00]] Tisztelt Képviselőtársaim! Tisztelt Házelnök Úr! A kereszténydemokraták elnökének, Semjén Zsolt miniszterelnök-helyettes úrnak a szilárd elvi hozzáállása értékes lesz az új kormány számára is. Ő felel azért a bizonyos horgonykötélért, amely nem engedi, hogy gyakorlatias munkánk során a kelleténél távolabbra sodródjunk eszmei kiindulópontjainktól. A magyar nemzet határokon átívelő újraegyesítése érdekében végzett munkájáért köszönetet mondok. Munkájára miniszterelnök-helyettesként és a Nemzetstratégiai Kabinet vezetőjeként számítok a következő években. Sok sikert kívánok, miniszter úr! [[Dr. Semjén Zsolt feláll. Taps a kormánypártok soraiban. Szórványos taps a Jobbik soraiban.]] Varga Mihály miniszter úr az új kormányban pénzügyminiszterként és a Nemzetgazdasági Kabinet vezetéséért felelős miniszterelnök-helyettesként szolgál majd. Arra kérem, mindig emlékeztessen bennünket arra, hogy addig nyújtózkodjunk, ameddig a takarónk ér. Pénzügyi stabilitás, kiszámítható költségvetés, alacsony hiány és csökkenő államadósság ezt várjuk öntől. Köszönöm, hogy ismét együtt dolgozhatunk. Sok sikert kívánok! [[Varga Mihály feláll. Taps a kormánypártok soraiban. Szórványos taps a Jobbik soraiban.]] Palkovics László miniszter úr az újítás, az innováció, a technológiai megújulás feladatát kapta az új kormányban. Ilyen még nem volt sem a kormányzás, sem a magyar gazdaság történetében. Az Innovációs és Technológiai Minisztériumot azért hoztuk létre, mert az új, technológiainak mondott korszakban is nyertesek akarunk lenni. Itt most már nem elég a magyar gazdaságnak alkalmazkodnia, az új technológiák alkotó és alakító befogadásában is élen kell járnunk. Nagy feladat vár Palkovics miniszter úrra, de biztató, hogy eddigi pályafutása során már sikerrel teljesített a tudományos és a gazdasági életben egyaránt. Isten hozta, miniszter úr, a kormányban! [[Dr. Palkovics László feláll. Taps a kormánypártok soraiban. Szórványos taps a Jobbik soraiban.]] Nagy István miniszter úrra bízzuk az egyik legfontosabb húzóágazatot, a magyar agráriumot. A magyar föld ezer éve tartja el a magyar embereket, meg kell őriznünk és tovább kell adnunk az utánunk következő nemzedéknek. Olyan politikát várunk, amely megbecsüli a gazdákat, tiszteli a munkát, nyitott az új technológiákra, összebékíti a különböző típusú agrárvállalkozásokat, és megvédi érdekeinket Brüsszelben is. A miniszter úr államtitkárként már bevált, most a miniszteri sikerében bízunk. Köszönöm, hogy elvállalta a fölkérést. [[Dr. Nagy István feláll. Taps a kormánypártok soraiban. Szórványos taps a Jobbik soraiban.]] Tisztelt Ház! A modern kor egyik veszélye, hogy a demokrácia keretei kiüresednek. Önök is láthatják, hány európai országban nő a távolság napról napra az emberek és a demokratikusan megválasztott kormányok között. Hogy ez velünk és nálunk ne következzen be, ezért Rogán Antal miniszter úr lesz a felelős. Arra kérem, hogy kitartóan keresse az emberek és a kormányzat közötti egyetértési pontokat. Munkájához sok sikert kívánok! [[Rogán Antal feláll. Taps a kormánypártok soraiban. Szórványos taps a Jobbik soraiban.]] Szijjártó Péter miniszter úrnak az elmúlt években nehéz és bonyolult helyzetekben kellett helytállnia, ezekből most sem lesz hiány. Magyarországnak önálló és nemzeti érdekeket képviselő külpolitikára, a nemzetközi gazdasági versenyben pedig hatékony külgazdasági politikára van szüksége. A nemzetközi kapcsolatokban a folyamatosság és a terepismeret a legnagyobb érték, ezt már évek óta ön testesíti meg Magyarország számára. Sok sikert kívánok a következő négy évhez is! [[Szijjártó Péter feláll. Taps a kormánypártok soraiban. Szórványos taps a Jobbik soraiban.]] Tisztelt Ház! Mélyen tisztelt Elnök Úr! Öregeket a tanácsba, fiatalokat a csatába ezért kértem föl Gulyás Gergely miniszter urat. Feladata a stratégiai tervezés, ezért neki nemcsak minisztériumokat, hanem egy egész országot kell látnia. Azt várom tőle, hogy hangolja össze a minisztériumok működését, képviselje a tisztelet és az együttműködés kultúráját, alakítsa ki ennek technikáit. Ez a minisztérium egyben a kormány villámhárítója is, ezért arra kérem, képviselje bátran a kormány érveit a Magyarországról szóló szellemi természetű vitákban itthon és külföldön is. Hajrá! [[Dr. Gulyás Gergely feláll. Taps a kormánypártok soraiban. Szórványos taps a Jobbik soraiban.]] Végezetül, tisztelt hölgyeim és uraim, arra szeretném még felhívni a figyelmet, hogy a kormány tagjának lenni egyszerre küldetés és szolgálat. A kormány nevében ezért azt ígérem önöknek, hogy hűséggel szolgáljuk a nemzetet, és a nehéz időkben is fenntartás nélkül szeretjük majd a hazánkat. Nagy lehetőséget kaptunk, és tudjuk, hogy nagy alázattal is kell azt fogadnunk. Soli Deo gloria! [[Hosszan tartó taps a kormánypártok soraiban.]]
Tisztelt Országgyűlés! Az Alaptörvény 16. cikkelye (8) bekezdése alapján bejelentem, hogy a miniszterek kinevezésével Magyarország Kormánya megalakult. Most a kormány tagjainak ünnepélyes eskütétele következik. Kérem önöket, hogy a miniszterek eskütételét felállva hallgassák meg. [[A jelenlévők felállnak. A vezénylő tiszt az elnöki pulpitussal szemben lévő bejáraton keresztül bejön, és az ülésterem közepéről engedélyt kér a házelnöktől a történelmi zászlók és a nemzeti lobogó behozatalára, aki az engedélyt megadja. A fanfárok hangja mellett a díszőrök az elnöki pulpitus két oldalára bevonulnak a zászlókkal.]] bekezdése alapján bejelentem, hogy a miniszterek kinevezésével Magyarország Kormánya megalakult. Most a kormány tagjainak ünnepélyes eskütétele következik. Kérem önöket, hogy a miniszterek eskütételét felállva hallgassák meg. (A jelenlévők felállnak. A vezénylő tiszt az elnöki pulpitussal szemben lévő bejáraton keresztül bejön, és az ülésterem közepéről engedélyt kér a házelnöktől a történelmi zászlók és a nemzeti lobogó behozatalára, aki az engedélyt megadja. A fanfárok hangja mellett a díszőrök az elnöki pulpitus két oldalára bevonulnak a zászlókkal.) Tisztelt Országgyűlés! Felkérem Szűcs Lajos jegyző urat, olvassa elő az eskü szövetét.
Én, … fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; miniszteri tisztségemet a magyar nemzet javára gyakorolom.Isten engem úgy segéljen! [[Hosszan tartó taps a kormánypártok soraiban.]]
Tisztelt Országgyűlés! Engedjék meg, hogy az Országgyűlés és a magam nevében a kormány tagjainak eredményes munkát, sok sikert és hozzá jó egészséget, Isten áldását kívánjam!Tisztelt Országgyűlés! Most megkérem a kormány tagjait, hogy az esküokmányokat lássák el kézjegyükkel. Tisztelt Országgyűlés! A történelmi zászlók kivonulása előtt, az ünnepélyes pillanatok lezárásaként kérem, énekeljük el nemzeti imánkat, a Himnuszt. [[A teremben lévő felállnak, és közösen eléneklik a Himnuszt. A díszőrség parancsnoka előlép, majd jelzésére és a fanfárok hangjára a zászlók elhagyják az üléstermet. A jelenlévők leülnek.]] [[11.10]] Tisztelt Országgyűlés! Ünnepi ülésünk végére értünk. Megköszönöm tisztelt meghívott vendégeinknek, hogy részt vettek az ülésen. Még egyszer én magam is csatlakozva a gratulálók és a jókívánságot mondók sorához, a napirend utáni felszólalások előtt ötperces szünetet rendelek el. (Szünet: 11.13 11.28 Elnök: Jakab István Jegyző: Szilágyi György)
Tisztelt Országgyűlés! Köszöntöm képviselőtársaimat. Most a napirend utáni felszólalás következik. Napirend utáni felszólalásra jelentkezett Z. Kárpát Dániel képviselő úr, a Jobbik képviselőcsoportjából: „A legerősebb ellenzéki pártként töretlenül küzdünk tovább” címmel. Megadom a szót, képviselő úr.
Tisztelt Elnök Úr! Tisztelt Ház! Van valami szimbolikus abban, hogy az új parlamenti ciklus Jobbik-frakciójának egyik első felszólalása most úgy hangzik el, ahogy. Akik követik, most már tévéközvetítéssel nem, mert azt a Fidesz megszüntette, de akár a világhálón keresztül az eseményeket, nem láthatják, hogy a Fidesz-KDNP széksorai majdhogynem üresek. És úgy került lebonyolításra a mai ülés, hogy azok a vendégek, azok a kiemelt tisztségviselők, kiemelt személyiségek, akik vendégként jelen lehettek a mai ülésen, lényegében már távoztak, és azt kell hogy mondjam, megint csak az üres padsoroknak beszélünk, ami egyébként indoklásért kiált. Indoklásért kiált a tekintetben, hogy mennyire tekinthető elegánsnak, mennyire tekinthető önhittnek, mennyire tekinthető beképzeltnek egy olyan kormányzat, amely még egy ötperces ellenzéki napirend utáni felszólalást sem tud, sem hajlandó végighallgatni; arról nem is beszélve, hogy az ellenzéki jó szándékú, adott esetben szakmai tanácsokból mit fogad meg és jellemző módon mit tesz magáévá. A Jobbik frakciója vitathatatlanul a párttal együtt Magyarország legerősebb ellenzéki ereje lett, itt, a parlamenten belül is a legerősebb ellenzéki frakcióval [[Közbeszólás a Jobbik padsoraiból: Úgy van!]] . Egyértelműen arra készülünk, hogy a puskaporszagot nem hagyjuk magunk után, magunk mögött, és folyamatosan nyomást gyakorolva a kormányzatra parlamenten belül és kívül egyaránt, megpróbáljuk keresztülvinni rendszerén azokat a teljesen egyértelmű követeléseket, amelyek politikától függetlenek, legyen szó a kilakoltatások felfüggesztéséről, vagy legyen szó olyan értelmes költségvetési módosítókról, mint ami, mondjuk, a lombikbébiprogramot illeti, mint ami egy bérlakásprogramot illet, hiszen ezek egy normális országban nem lehetnének politikai kérdések. Megpróbáltuk a Fidesz-KDNP-t bizottsági szinten rászorítani arra, hogy ezeket az ötleteket, elképzeléseket legalább a vita, a tárgyalás szintjén engedje a parlament elé kerülni. Arrogancia, nagy mellény, kioktató magatartás volt a válasz, de meg kell hogy nyugtassam önöket: mi fel fogjuk venni a kesztyűt. És bár a Fidesz igyekezett ráerősíteni azokra a hangokra, amelyek a háttérből azt próbálták elérni, hogy ellenzéki képviselők ne vegyék fel a mandátumukat, mi átlátunk az önök stratégiáján és taktikáján. Ennek az lett volna a célja, hogy a fideszes kétharmad négy évre bebetonozásra kerüljön. Viszont azáltal, hogy a jobbikos képviselők az esküjükhöz méltó módon itt vannak, egy aktív, cselekvő frakcióval veszik fel a kesztyűt. Akár már a következő időközi választáson a kétharmad lebontható, Magyarország pedig megint egy lépéssel közelebb kerülhet azon szabadságfokhoz, amely elvárható lenne a mindennapok során is. [[11.30]] El kell mondjam, hogy a Jobbik parlamenti jelenlétének számos eredménye van így is, az ellenzéki éveket figyelembe véve. Kíváncsi lennék például, hogy a Fidesz-KDNP áruló letelepedésikötvény-programja, amely nettó hazaárulással egyenértékű [[Közbeszólások a Jobbik soraiból: Így van!]] , vajon felfüggesztésre került volna-e, ha a Jobbik az első pillanattól kezdve nem ellenzi azt a gusztustalan konstrukciót, amiből semmiféle nemzetgazdasági előnye Magyarországnak nem származhatott, hiszen még nem született meg az a fideszes képviselő, aki elmagyarázta volna, hogy egy kamatostul visszafizetendő kötvény tekintetében miért éri meg a magyar állampolgárság előszobáját piacra dobni, árusítani, mert a Fidesz-KDNP piaci kofaként ezt csinálta az előző ciklusban. Azt is el kell hogy mondjam, aktív, cselekvő frakcióként a Jobbik csapata már a 2010-es időszakot követően, amikor fizikailag igyekezett megakadályozni egy kilakoltatást, vállalva ennek következményeit, mindig is fellépett a minősített és látható jogsértések ellen. Ez nyilvánvaló módon így lesz a következőkben is, a parlamenti eszközök mellett a parlamenten kívüliekre is markánsan, radikális módon ráerősítve el fogjuk érni egy népszavazási kezdeményezéssel próbáljuk meg elsőként -, hogy a közmédia elképesztő megerőszakolása által ne tudja a Fidesz-KDNP saját lakájmédiájának használni az adófizetők pénzéből eltartott csatornákat, orgánumokat, hiszen gusztustalan, Észak-Koreára jellemző médiaviszonyok alakultak ki, és akkor még nem beszéltünk a megyei lapok piacáról és arról az elképesztő negatív, lejárató hazugságáradatról, amellyel szemben önök több mint száz sajtópert vesztettek el eddig. Azt is szeretném elmondani, hogy számíthatnak a devizahitel-károsultakkal való találkozásokra a Parlamentben, mert amíg le nem tiltják az én beléptetési jogosultságomat, addig az érintetteket a jogszabályi kereteken belül minden esetben, de a véleménynyilvánítás jogával élve meg fogjuk invitálni a Ház üléseire, ahogy eddig is tettük, és akkor bizony önöknek szembe kell nézniük velük. Ennek szellemében már az első kilakoltatásokat leállítani célzó, devizahitelesek érdekében megszületett javaslatunkat be is adtuk, ennek bizottsági vitájára sor kerül, ott elválnak majd a cselekvők az árulóktól. És el kell hogy mondjam, a költségvetési vita során is aktív, cselekvő frakcióval lesz itt a Jobbik, amelyik politikamentesen fog szakmai javaslatokat bedönteni [[Az elnök a csengő megkocogtatásával jelzi az idő leteltét.]] bezúdítani a Ház elé. Elvárjuk önöktől, hogy érdemi viták során, szakmai érvek mentén segítsenek Magyarország állampolgárain legalább a nem politikai, hanem a szakkérdésekben, hiszen a Jobbik programja feljogosít bennünket több mint egymillió szavazóval [[Az elnök ismét csenget.]] együtt arra, hogy ezeket a szakmai vitákat kőkeményen, kíméletlenül végigvigyük. Köszönöm a figyelmet. [[Taps a Jobbik soraiból.]]
Köszönöm. Tisztelt Országgyűlés! Mai ülésünk végére értünk. Tájékoztatom önöket, hogy a tavaszi ülésszak következő üléséről a futárpostában kapnak értesítést.Megköszönöm munkájukat. Az ülésnapot bezárom.